CELEX: 
Language: lv
Date: 2021-09-27 00:00:00
Title: KOMISIJAS DELEĢĒTĀ REGULA (ES) …/.. ar ko groza Eiropas Parlamenta un Padomes Regulu (ES) Nr. 236/2012 attiecībā uz attiecīgā sliekšņa pielāgošanu paziņošanai par nozīmīgām akciju neto īsajām pozīcijām

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               1.1.Vispārīga informācija
            
            
               Ar Īsās pozīcijas pārdošanas regulu
                  1
                izveido saskaņotu noteikumu kopumu, kas i) palielina ieguldītāju turēto nozīmīgo neto īso pozīciju pārredzamību; ii) samazina riskus, kas saistīti ar nesegtu īsās pozīcijas pārdošanu un kredītriska mijmaiņas darījumiem; iii) ārkārtas apstākļos valsts regulatoriem un Eiropas Vērtspapīru un tirgu iestādei (EVTI) piešķir iejaukšanās pilnvaras (piemēram, uz laiku ierobežot vai aizliegt īsās pozīcijas pārdošanu).
            
            
               Šīs deleģētās regulas mērķis ir uzlabot pārredzamību kompetentajām iestādēm attiecībā uz nozīmīgām akciju neto īsajām pozīcijām. Par neto īsajām pozīcijām jāpaziņo attiecīgajām kompetentajām iestādēm, lai tās varētu uzraudzīt un vajadzības gadījumā izmeklēt īsās pozīcijas pārdošanu, kas varētu radīt sistēmiskus riskus, būt ļaunprātīga vai radīt nesakārtotus tirgus (0,2 % no emitētā akciju kapitāla un katrs 0,1 % virs tā). Īsās pozīcijas pārdošanas regula sniedz EVTI iespēju veikt ārkārtas pasākumus, piemēram, uz pagaidu laiku pazemināt šo slieksni.
            
            
               Turklāt lai risinātu jautājumu par to, ka norises finanšu tirgos varētu padarīt attiecīgo informēšanas slieksni par nepiemērotu, ar Īsās pozīcijas pārdošanas regulu ir ieviests mehānisms, kas ļauj i) EVTI sniegt atzinumu Komisijai par attiecīgā informēšanas sliekšņa pielāgošanu un ii) Komisijai pieņemt deleģētos aktus, lai to grozītu. 
            
            
               Šis deleģētais akts paredz grozīt attiecīgo slieksni, ko paziņo kompetentajām iestādēm, par nozīmīgām akciju neto īsajām pozīcijām. Sākotnēji šis slieksnis tika noteikts 0,2 % apmērā no attiecīgā uzņēmuma emitētā akciju kapitāla (un katrs 0,1 % virs tā), ņemot vērā darbu, ko 2010. gadā veica Eiropas Vērtspapīru regulatoru komiteja
                  2
               , lai noteiktu informēšanas sliekšņus, kas varētu radīt gan jēgpilnu informāciju kompetentajām iestādēm un tirgus dalībniekiem, gan samērīgu atbilstības nodrošināšanas slogu ieguldītājiem. Pēc tam šis informēšanas slieksnis tika pārskatīts 2013. gadā
                  3
               , kas tomēr bija pārāk agri, lai savāktu jēgpilnus datus, jo Īsās pozīcijas pārdošanas regula stājās spēkā tikai 2012. gada 1. novembrī.
            
            
               EVTI 2017. gada 21. decembrī sniedza Komisijai tehnisku ieteikumu par dažiem Īsas pozīcijas pārdošanas regulas
                  4
                elementiem, kas ietvēra analīzi par informēšanas sliekšņa efektivitāti un kurš joprojām šķita piemērots. Tomēr EVTI sabiedriskās apspriešanas laikā atsauksmes sniedza tikai ierobežots skaits ieinteresēto personu. 
            
            
               2020. gada februārī Covid-19 pandēmijas uzliesmojumam sekoja būtisks pārdošanas spiediens un neparasts svārstīgums, kas izraisīja ievērojamu lejupvērstu cenu spirāli, kura ietekmēja emitentus no visām nozarēm visos finanšu tirgos. Minētā gada laikā un neraugoties uz kapitāla cenu daļēju atgūšanos EEZ, Covid-19 pandēmijas sekas joprojām ietekmēja reālo ekonomiku, un nākotnes atveseļošanās perspektīva joprojām bija neskaidra. 2020. gada 16. martā EVTI izmantoja savas ārkārtas iejaukšanās pilnvaras saskaņā ar Īsās pozīcijas pārdošanas regulas 28. pantu un pieņēma lēmumu
                  5
                uz trīs mēnešiem no 0,2% līdz 0,1% pazemināt informēšanas slieksni par akciju neto īsajām pozīcijām, kuras atļauts tirgot regulētā tirgū. Pēc tam EVTI šo lēmumu atjaunoja 2020. gada jūnijā, septembrī un decembrī. 
            
            
               Savā lēmumā EVTI uzskatīja, ka tirgus dalībnieki, kas iesaistās īsās pozīcijas pārdošanā un nozīmīgu neto īso pozīciju veidošanā, varētu palielināt būtisku pārdošanas spiedienu un neparastu akciju cenas svārstīgumu. Tā rezultātā EVTI nolēma pazemināt slieksni paziņošanai kompetentajām iestādēm par neto īsajām pozīcijām, lai pastiprinātu uzraudzību attiecībā uz agregētajām akciju neto īsajām pozīcijām, kuras atļauts tirgot regulētos tirgos, un uzlabotu EVTI un kompetento iestāžu spēju ātri reaģēt gadījumā, ja būtu vajadzīgi stingrāki pasākumi. Kopumā kompetentās iestādes laikus paziņoja EVTI par neto īsajām pozīcijām, izmantojot jauno slieksni, un neziņoja par īpašām problēmām saistībā ar tirgus dalībnieku atbilstību jaunajam slieksnim.
            
            
               Kad 2021. gada 19. martā beidzās EVTI pagaidu pasākums pazemināt informēšanas slieksni, EVTI uzskatīja, ka apstākļi, lai veiktu Īsās pārdošanas regulas 28. pantā noteiktos ārkārtas pasākumus saskaņā ar minēto juridisko pamatu, vairs nebija piemērojami. Tomēr notikumi pēc Covid-19 uzliesmojuma un labāka pārredzamība, ko kompetentās iestādes guvušas attiecībā uz neto īso pozīciju apjomiem, ir pārliecinājuši EVTI, ka informēšanas slieksnis būtu pastāvīgi jānosaka 0,1 % apmērā. 
            
            
               2021. gada 13. maijā EVTI saskaņā ar Īsās pozīcijas pārdošanas regulas 5. panta 3. punktu sniedza Komisijai atzinumu
                  6
                par informācijas sliekšņa pastāvīgu pielāgošanu 0,1 % apmērā (un par katru 0,1 % virs tā). Minētajā atzinumā EVTI veica visaptverošu empīrisku analīzi par to, cik svarīgi ir ziņot par neto īsajām pozīcijām diapazonā no 0,1 % līdz 0,2 %, salīdzinājumam izmantojot datus, kas savākti, pamatojoties uz 0,2 % slieksni, un iesniedza savus secinājumus Komisijai. Turpmāk uzskaitītajos punktos ir apkopoti daži EVTI galvenie konstatējumi: 
            
            
               ·dažādu turētāju ziņoto neto īso pozīciju skaits uz ISIN diapazonā no 0,1 % un 0,2 % laikposmā no 2020. gada marta līdz jūnijam sasniedza aptuveni 40 % no kopējām neto īsajām pozīcijām, no kurām ļoti nozīmīga daļa no kopējām neto īsajām pozīcijām bija izveidota Savienībā, kas ir svarīgi tirgus uzraudzības vajadzībām un var sniegt agrīnas pazīmes par tirgus apstākļu pasliktināšanos;
                     
            
            
               ·neto īsās pozīcijas diapazonā no 0,1 % un 0,2 % veido lielu neto īso pozīciju daļu paziņojumu absolūtā skaita (no 39 % līdz 44 % attiecīgajā periodā) un pozīciju tirgus vērtības (no 23% līdz 33 % attiecīgajā periodā) izteiksmē;
            
            
               ·neraugoties uz vispārēju atveseļošanos vairākās jurisdikcijās, attiecībā uz galvenajiem Eiropas akciju indeksiem atveseļošanās joprojām atpaliek no citu lielāko ekonomiku finanšu tirgiem;
            
            
               ·lai gan nozaru indeksi, kas saistīti ar bankām un apdrošināšanu, ir daļēji atjaunojušies (salīdzinājumā ar 2020. gada februāri), netiešais svārstīgums un kredītriska mijmaiņas darījumi joprojām ir ļoti jutīgi pret tirgus norisēm, neraugoties uz to, ka tiem ir lejupejoša tendence; 
            
            
               ·ziņošana par neto īsajām pozīcijām 0,1 % apmērā sniedza regulatoriem precīzāku informāciju par neto īso pozīciju veidošanu individuālā, nozaru un tirgus līmenī. EVTI varētu arī noteikt un analizēt ES mēroga sekas;
            
            
               ·ziņošana 0,1 % apmērā ļauj novērtēt īsās pozīcijas pārdošanas aizliegumu ietekmi (piemēram, pārvietošanas ietekmi uz jurisdikcijām, nozarēm vai akcijām ar dažādiem likviditātes līmeņiem), kas varētu palīdzēt kompetentajām iestādēm kalibrēt turpmākos pasākumus;
            
            
               ·pieaugošā privāto klientu aktivitāte varētu palielināt cenu īslaicīgu strauju pieaugumu, ko kompetentās iestādes var labāk noteikt agrīnā posmā, pateicoties detalizētākai ziņošanai 0,1 % apmērā;
            
         
         
            
               ·sliekšņa pastāvīga pazemināšana līdz 0,1 % būtu jāveic vienmērīgi, un paredzams, ka ar minēto pazemināšanu saistītās papildu izmaksas, kas radīsies tirgus dalībniekiem, būs nenozīmīgas šādu iemeslu dēļ:
            
            
               i)tirgus dalībnieki, kas iesaistās īsās pozīcijas pārdošanā, jau 2020. un 2021. gadā ir ieviesuši uzraudzības sistēmas pozīcijām virs 0,1 % (zems neatbilstības līmenis);
            
            
               ii)zemāks slieksnis attiecas tikai uz paziņojumiem kompetentajām iestādēm, nevis uz informācijas publiskošanu tirgū, tāpēc tam nevajadzētu ietekmēt to personu stratēģijas, kuras tur neto īsās pozīcijas.
            
            
               EVTI konstatējumi apstiprina Komisijas viedokli par jaunākajām norisēm finanšu tirgos, ko novērojusi Komisija, piemēram, nestabilitāte, ko izraisījis globālais Covid-19 uzliesmojums, kā rezultātā regulatori un EVTI aizvien biežāk izmanto ārkārtas pasākumus attiecībā uz īsās pozīcijas pārdošanu, kā arī pieaugošais risks, ka privātie ieguldītāji varētu būt iesaistīti straujajā cenu pieaugumā, ir uzsvērušas to, cik svarīgi ir pastāvīgi vākt papildu informāciju par nozīmīgām akciju neto īsajām pozīcijām, kas ir kritiski svarīgas tirgus uzraudzības nolūkos. Turklāt Komisija uzskata, ka būtu jānovērš nenoteiktība attiecībā uz regulatīvo ziņošanas pienākumu un ka noteikumiem šajā sakarā vajadzētu būt stabiliem. Labākais veids, kā panākt stabilitāti un plānošanas drošību, būtu pastāvīgi pazemināt informēšanas slieksni līdz 0,1 %. Šī pieeja sniedz lielāku skaidrību, nekā situācija, kurā minēto slieksni nosaka ar pagaidu pasākumu, kas, tuvojoties iespējamajam beigu termiņam, nozīmē nenoteiktību.
            
            
               1.2.Deleģētās regulas mērķis
            
            
               Šīs deleģētās regulas mērķis ir pielāgot attiecīgo slieksni paziņošanai kompetentajām iestādēm par nozīmīgām akciju neto īsajām pozīcijām, kā noteikts Īsās pozīcijas pārdošanas regulas 5. panta 2. punktā, no 0,2% līdz 0,1 % (un katrs 0,1 % virs tā).
            
            
               1.3.Juridiskais pamatojums
            
            
               Šīs deleģētās regulas pamatā ir Īsās pozīcijas pārdošanas regulas 5. panta 4. punktā noteiktais pilnvarojums, un tajā ir ņemts vērā atzinums, ko EVTI sniegusi saskaņā ar minētās regulas 5. panta 3. punktu. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               EVTI nekonsultējās par savu atzinumu, jo tā uzskatīja, ka iesaistīšanās sabiedriskajā apspriešanā un pilnīga izmaksu un ieguvumu analīze bija nesamērīga jautājuma īpašās steidzamības dēļ. EVTI uzskatīja, ka Covid-19 krīzes ietekme, neskaidrā ekonomikas perspektīva un reālās ekonomikas un finanšu tirgu atsaistīšana prasa ātri pielāgot informēšanas slieksni, lai kompetentajām iestādēm nodrošinātu pietiekamu pārredzamību tirgus uzraudzībai. 
            
            
               Šīs deleģētās regulas projekts tika publicēts Labāka regulējuma portālā četru nedēļu atsauksmju periodā laikposmā no 2021. gada 15. jūlija līdz 12. augustam un 2021. gada 19. jūlijā tika iesniegts Eiropas Vērtspapīru komitejas ekspertu grupai (EGESC) apspriešanai saskaņā ar principiem, kas noteikti Iestāžu nolīgumā par labāku likumdošanas procesu. Saņemtās atsauksmes tika sīki izskatītas, pirms tika pieņemts lēmums turpināt minētās deleģētās regulas pieņemšanu.
            
            
               3.DELEĢĒTĀ AKTA JURIDISKIE ASPEKTI
            
            
               Tiesības pieņemt deleģētos aktus ir paredzētas Īsās pozīcijas pārdošanas regulas 42. pantā.
            
            
               Ar šīs deleģētās regulas 1. pantu groza Īsās pozīcijas pārdošanas regulas 5. panta 2. punktu, slieksni paziņošanai kompetentajām iestādēm par nozīmīgām akciju neto īsajām pozīcijām nosakot 0,1 % apmērā no attiecīgās sabiedrības emitētā akciju kapitāla, un katra 0,1 % virs tā.
            
            
               KOMISIJAS DELEĢĒTĀ REGULA (ES) …/..
            
            
               (27.9.2021),
            
            
               ar ko groza Eiropas Parlamenta un Padomes Regulu (ES) Nr. 236/2012 attiecībā uz attiecīgā sliekšņa pielāgošanu paziņošanai par nozīmīgām akciju neto īsajām pozīcijām
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
         
         
            
               ņemot vērā Eiropas Parlamenta un Padomes Regulu (ES) Nr. 236/2012 (2012. gada 14. marts) par īso pārdošanu un dažiem kredītriska mijmaiņas darījumu aspektiem
                  7
               , un jo īpaši tās 5. panta 4. punktu,
            
            
               tā kā:
            
            
               (1)Ar Regulu (ES) Nr. 236/2012 ir noteikts pienākums paziņot kompetentajām iestādēm par nozīmīgām neto īsajām pozīcijām attiecībā uz uzņēmuma emitēto akciju kapitālu, kura akcijas atļauts tirgot Savienības tirdzniecības vietā, ja attiecīgā pozīcija sasniedz attiecīgo informēšanas slieksni vai kļūst par to mazāka. Komisijai ir jāuzrauga, vai šāds attiecīgs informēšanas slieksnis ir piemērots, ņemot vērā norises finanšu tirgos, un jānovērtē, vai minētais slieksnis ir jāgroza saskaņā ar minētās regulas 5. panta 4. punktu. 
            
            
               (2)2020. gada sākumā Covid-19 pandēmijas uzliesmojumam sekoja būtisks pārdošanas spiediens un neparasts svārstīgums, kas izraisīja ievērojamu lejupvērstu cenu spirāli, kura ietekmēja emitentus no visām nozarēm visos finanšu tirgos. Eiropas Vērtspapīru un tirgu iestāde (EVTI) ārkārtas apstākļos izmantoja savas iejaukšanās pilnvaras, lai uz laiku pazeminātu attiecīgo informēšanas slieksni par nozīmīgām akciju neto īsajām pozīcijām nolūkā uzlabot gan EVTI, gan regulatoru veikto šādu pozīciju uzraudzību, kā arī lai noteiktu, vai būtu piemēroti stingrāki pasākumi, un spētu ātri reaģēt. 
            
            
               (3)Tā kā zemāku attiecīgo informēšanas slieksni par nozīmīgām akciju neto īsajām pozīcijām, kas bija spēkā divpadsmit mēnešus pēc kārtas, daļēji uzlabotu tirgus apstākļu dēļ vairs nevarēja pagarināt kā ārkārtas pasākumu, ir lietderīgi novērtēt šāda pasākuma ietekmi un noteikt, vai tas būtu jāpadara pastāvīgs, aizstājot esošo slieksni. Šajā sakarā Komisija ņem vērā atzinumu , ko EVTI sniedza
                  8
                2021. gada 13. maijā.
            
            
               (4)Jaunākās norises finanšu tirgos, ko novērojusi Komisija, piemēram, nestabilitāte, ko izraisījis globālais Covid-19 uzliesmojums, kā rezultātā regulatori un EVTI aizvien biežāk izmanto ārkārtas pasākumus attiecībā uz īsās pozīcijas pārdošanu, kā arī pieaugošais risks, ka privātie ieguldītāji varētu būt iesaistīti straujajā cenu pieaugumā, ir uzsvērušas to, cik svarīgi ir pastāvīgi vākt papildu informāciju par nozīmīgām neto īsajām akciju pozīcijām, kas ir kritiski svarīgas tirgus uzraudzības nolūkos. Šajā sakarā EVTI atzinumā tika secināts, ka zemāks attiecīgais informēšanas slieksnis būtiski uzlaboja pārredzamību un uzraudzību attiecībā uz nozīmīgām akciju neto īsajām pozīcijām individuālā, nozaru un tirgus līmenī, palielinot regulējuma efektivitāti. EVTI arī uzskatīja, ka īstenošanas papildu izmaksām, kas rastos tirgus dalībniekiem, vajadzētu būt nenozīmīgām, ņemot vērā to, ka tie vairākus mēnešus ir piemērojuši šādu slieksni. Turklāt Komisija uzskata, ka būtu jānovērš nenoteiktība attiecībā uz regulatīvo ziņošanas pienākumu un ka noteikumiem šajā sakarā vajadzētu būt stabiliem. Ņemot vērā EVTI atzinumā izklāstītos ieteikumus, kuriem Komisija piekrīt, ir lietderīgi grozīt pašreizējo attiecīgo informēšanas slieksni un to pastāvīgi noteikt 0,1 % apmērā.
            
            
               (5)Tādēļ būtu attiecīgi jāgroza Regula (ES) Nr. 236/2012,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 236/2012 5. panta 2. punktu aizstāj ar šādu:
            
            
               “2.Attiecīgais informēšanas slieksnis ir procentuālais rādītājs, kas vienāds ar 0,1 % no attiecīgās sabiedrības emitētā akciju kapitāla un katrs 0,1 % virs šī sliekšņa.”
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 27.9.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        Eiropas Parlamenta un Padomes Regula (ES) Nr. 236/2012 (2012. gada 14. marts) par īso pārdošanu un dažiem kredītriska mijmaiņas darījumu aspektiem (OV L 86, 24.3.2012., 1. lpp.).
               
               
                  
                     (2)
                  
                        EVRK modelis Eiropas mēroga informācijas uzrādīšanas režīmam saistībā ar īsās pozīcijas pārdošanu (CESR/10-088). Pieejams šeit: 
                  https://www.esma.europa.eu/sites/default/files/library/2015/11/10_088.pdf
                   
               
               
                  
                     (3)
                  
                        EVTI tehniskais ieteikums par Eiropas Parlamenta un Padomes Regulu (ES) Nr. 236/2012 par īso pārdošanu un dažiem kredītriska mijmaiņas darījumu aspektiem (EVTI/2013/614). Pieejams šeit: 
                  2013-614_final_report_on_ssr_evaluation.pdf (europa.eu)
               
               
                  
                     (4)
                  
                        EVTI tehniskais ieteikums par Eiropas Parlamenta un Padomes Regulu (ES) Nr. 236/2012 par īso pārdošanu un dažiem kredītriska mijmaiņas darījumu aspektiem (EVTI/70-145-386). Pieejams šeit: 
                  https://www.esma.europa.eu/sites/default/files/library/technical_advice_on_the_evaluation_of_certain_aspects_of_the_ssr.pdf
               
               
                  
                     (5)
                  
                        EVTI70-155-9546 Pieejams šeit: 
                  esma70-155-9546_esma_decision_-_article_28_ssr_reporting_threshold.pdf (europa.eu)
               
               
                  
                     (6)
                  
                        EVTI70-156-4262 Pieejami vietnē 
                  esma70-156-4262_opinion_for_the_adjustment_of_the_threshold_set_out_in_article_52_of_ssr_0.pdf (europa.eu)
               
               
                  
                     (7)
                  
                        OV L 86, 24.3.2012., 1. lpp. 
               
               
                  
                     (8)
                  
                        EVTI70-156-4262